钦定古今图书集成/明伦汇编/官常典/第361卷 > 《答赵王启》北周·庾信
## 钦定古今图书集成/明伦汇编/官常典/第361卷 > 《答赵王启》北周·庾信

某启：仰承张幕全韩，连营上地。渑池置阵，解邓禹之
围；函谷开关，削王元之印。锋旗朝上，刁斗夜鸣。弥雄
壮士之心，足起横行之志。况复才人出娉，还得贤夫。
塞外有夫人之城，军中有女子之气。都尉青旗，即时
春色。将军大树，已复花开。云气浮垒，流星泛枕。细舞
长歌，横箫直笛。当乎此时，青云之上，信不学无术。本
分泥沈，忽逢天造，搜扬仄陋。今者遂总宪司，预闻刊
鼎。献岁刑书，既应悬法；上春木铎，方须徇人。但年发
已秋，性灵久竭。嘉石肺石，无以测量；舌端笔端，惟知
繁拥。乖展一月，遂涉两年。倾首东瞻，山河千里。风尘
未尽，霜露沾衣。仰愿珍宜，以为身宝。谨启。